Instagram sit voet neer oor gewigsverlies advertensies | Maroela Media
Jameela Jamil (Foto: Instagram)
Instagram het pas aangekondig dat plasings wat gewigsverlies-produkte en kosmetiese prosedures adverteer, van nou af beperk sal word. Sekere plasings sal weggesteek word vir kinders jonger as 18, terwyl ander heeltemal van Instagram en Facebook af verwyder sal word.
Dít kom na aktrise en liggaamspositiwiteitsaktivis Jameela Jamil druk op die sosialemediaplatform begin plaas het met die stigting van die I Weigh-beweging. "I Weigh gaan oor radikale inklusiwiteit, sodat niemand alleen voel nie," lui hul profielbeskrywing op Instagram. Dié platform plaas gereeld boodskappe van inklusiwiteit oor verskeie onderwerpe, onder andere gewig, ras, seksualiteit en voorkoms.
Jamil, wat self vroeër in haar lewe aan 'n eetstoornis gely het, was ook op haar eie profiel al baie uitgesproke oor bekendes wat "dieet‑ en detoksprodukte" op Instagram adverteer.
"Moenie verdagte poeiers oor die internet koop nie. Dit gaan jou nie maer maak nie. Dit gaan eerder veroorsaak dat jy jou broek vuil maak. Dit is al. Sê net nee," skryf sy in een plasing. Sy het veral druk geplaas op bekendes soos Kylie Jenner, Khloé Kardashian en Kim Kardashian West wat daarvoor bekend is om dié produkte te adverteer.
Instagram het gesê die nuwe beleid is 'n direkte reaksie op beïnvloeders en bekendes wat dieet-tee, aanvullings en sekere kosmetiese prosedures op die platform adverteer. Hulle het gesê beïnvloeders het oor die jare meer gereeld gewigsverliesprodukte of-dienste aan 'n jong, vatbare gehoor begin adverteer.
"Ons wil hê Instagram moet 'n positiewe plek wees vir almal wat dit gebruik en hierdie beleid is deel van ons voortdurende poging om die druk wat mense van sosiale media af voel, te verlig," het Instagram se beleidsbestuurder, Emma Collins, in 'n verklaring gesê.
Plasings wat mense "aanmoedig om te koop of 'n prys insluit" sal volgens ouderdom beperk word, terwyl plasings wat "wonderbaarlike beloftes oor sekere diëte of gewigsverliesprodukte" en wat 'n afslagkode bied indien iemand dit wil koop, heeltemal verwyder sal word volgens die nuwe beleid.
Instagram het ook nuwe maniere bekendgestel oor hoe om plasings wat nie aan die nuwe beleid voldoen nie, te rapporteer. Gebruikers kan nou dié plasings rapporteer, wat dan deur 'n span hersien sal word om vas te stel of die nuwe reëls oortree word.
Ek het tot en met gister AL die Kardashians gevolg op Instagram… Ek het gisteraand toevallig voor ek gaan slaap het hulle ALMAL unfollow… Jongmense voel klaar so sleg oor hulle self… En dan moet mens nou nog aan dit ook vaskyk heeltyd
'n Gesonde liggaam huisves 'n gesonde gees. Maar beheptheid met gewig in my opinie is ongesond. Selfbehepteid, egoisme en die Kardashians se doen en late staan my glad nie aan nie. Well done Instagram.
Ek persoonlik sien niks fout daarmee om jou beste te lyk nie. Mooi was nog altyd mooi. Soos met alles, probeer die denke-polisie mense se gedagtes polisieer. Volgende wat jy weet gaan hulle advertensies wat Rooibos en sy gesondheidsvoordele adverteer verbied want iemand gaan besluit dis taboe. Adverteer, verbruikers self kan besluit of hulle 'n produk wil gebruik of nie. Dit bly nogsteeds tot enige mens se voordeel om fiks en gesond te wees, dit gaan nie net oor looks nie. 20 jaar van nou af wanneer alle kinders te dik is om uit die bed op te staan sal… Lees meer »
Soos wat ek hier sit en tik op my foon waar dit rus op my boereboggel, het ek al vrede gemaak met my komieklike figuurtjie. Minstens is dit gesond en stabiel waar dit is.
Soveel mense smag na idiliese fiksie-figure. Die oomblik as jy egter vrede maak met jou aardse dimensie ook, word jy sommer ook 'n gelukkige mens, sonder dat jy hoef te disintegreer oor sosiale druk.